Сабийхэм къащхьэщыжынымкIэ дунейпсо махуэм КIуэкIуэ Казбек щыIащ Приближнэ станицэм дэт интернат еджапIэм
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Казбек Прохладнэ районым хыхьэ Приближнэ станицэм дэт интернат еджапIэ №2-м щыIащ икIи Сабийхэм къащхьэщыжынымкIэ дунейпсо махуэмкIэ цIыкIухэм ехъуэхъуащ.
ЩIыналъэм и унафэщIыр школым и лэжьакIуэхэм яхуэзащ икIи республикэм щыIэ интернат IуэхущIапIэхэм къэрал дэIэпыкъуныгъэ етыным, зи узыншагъэр зэкIэлъымыкIуэ сабийхэр егъэджэнымрэ я зэфIэкIым хэгъэхъуэнымкIэ щыIэ Iэмалхэр егъэфIэкIуэным, IуэхущIапIэр иджырей IэмэпсымэхэмкIэ, унэлъащIэкIэ къызэгъэпэщыным тепсэлъыхьащ.
Иджыпсту программэ хэхахэм тету мыбы щрагъаджэ тэмэму мыпсэлъэф е нэгъэсауэ зэхэзымых сабий 85-рэ. ЩIэныгъэ гуэдзэн егъэгъуэтынымкIэ программэхэм япкъ иткIэ зи тхьэкIумэр лажьэхэр къэфэным, тэмэму мыпсэлъэфхэр уэрэд жыIэным хуагъасэ, апхуэдэу спорт гупжьей щхьэхуэхэр щыIэщ. Мы еджапIэм щIэсхэр мызэ-мытIэу щытекIуащ республикэм, къэралым къыщызэрагъэпэщ зэпеуэ зэмылIэужьыгъуэхэм.
Интернат еджапIэм щIэсхэм хьэщIэхэр ирагъэплъащ Сабийхэм къащхьэщыжынымкIэ дунейпсо махуэм ирихьэлIэу ягъэхьэзыра концертым.
«Гуапэу дызэревгъэблэгъам, ди дэрэжэгъуэр зэрыфIэтам папщIэ берычэт бесын! ЕгъэджакIуэхэм фIыщIэ ин фхудощI фи лэжьыгъэм фи гур етауэ фызэрыбгъэдэтым папщIэ»,- иритхащ КIуэкIуэ Казбек Инстаграмым щиIэ напэкIуэцIым.
КъБР-м и Iэтащхьэмрэ
Правительствэмрэ
я пресс-IуэхущIапIэ.
